[Video] Só werk ‘duur flitsligte’ vir polisieSkermgreep uit die video ŉ Groot uitgawe wat die Suid-Afrikaanse Polisiediens op die laaste dag van die 2015/16- finansiële jaar meer vir 169 flitsligte aangegaan het, het wye reaksie uitgelok, maar ŉ video wat dié toerusting demonstreer poog om kritici twee keer te laat dink. Andre Farber, ŉ konsultant vir Forensic Data Analysts (FDA) en wat ook opleiding aan forensiese polisiebeamptes verskaf, het ŉ demonstrasie van die toerusting op YouTube gelaai. Maroela Media het vroeër berig die polisie het glo meer as R52 miljoen betaal vir 169 flitsligte. Daar is dus meer as R300 000 per flitslig betaal. Farber het aan Maroela Media verduidelik dit is nie net ŉ enkele flitslig wat R300 000 kos nie, maar ŉ volledige stel toerusting wat onder meer verskeie forensiese ligte, lense en ander komponente insluit wat forensiese beamptes kan help met hul werk. Die forensiese ligte word ook só vervaardig dat dit op ‘n spesifieke golflengte kan werk. Hy verduidelik in die video hoe die toerusting gebruik kan word om bewyse op ŉ toneel raak te sien (soos liggaamvloeistowwe of selfs vingerafdrukke), wat nie noodwendig met die blote oog sigbaar is nie. “Hierdie toerusting word ook oorsee verkoop en in ŉ land soos Australië betaal hulle tot AUS$24 000 (ongeveer R264 000) vir ŉ stel en in Amerika, vir ŉ kleiner stel met minder toerusting, tussen $15 000 en $17 000 (tussen R215 000 en R244 000),” het hy bygevoeg. “Ek is passievol oor my werk en die opleiding wat ek aanbied. Daar is beamptes wat hierdie toerusting met groot welslae aanwend,” het Farber bygevoeg.